钦定古今图书集成/明伦汇编/官常典/第753卷 > 黄世清〈仆朱化凤〉
## 钦定古今图书集成/明伦汇编/官常典/第753卷 > 黄世清〈仆朱化凤〉

按《明外史忠义传》：“世清字澄海，滕县人。父中色，吏部
贝外郎。世清登崇祯七年进士，除户部主事，榷浒墅
关，有清操。历员外郎、郎中，山西冀宁道佥事，迁陕西
右参议，分守商雒，驻商州城，屡遭兵，四野萧然，民皆
入保城中，而客兵所过淫掠，民苦兵甚于贼。世清下
令兵不得阑入城。未几，关中兵经其地，二卒挝门者”，
即搒以徇。督抚发兵，戒毋犯黄参议令。李自成躏荆、
襄，远近震动。世清一子方幼，属友人养之，誓身殉。十
六年十月，自成入潼关，遣右营十万人从南阳犯商
州。世清凭城守，缒死士，歼其六七十人。有奸民投贼
至城下说降。世清佯与语，发炮毙之，悬其首城上，曰：
“怀二心者，视此！”士民皆效死。炮矢尽，继以石，石尽，妇
人掘街砌继之。城陷，世清坐堂上，麾其仆朱化凤去，
化凤愿同死。贼牵世清下，化凤叱曰：“奴才不得无礼！”
贼批其颊，化凤声色愈厉。执至贼帅袁宗第营，世清
植立。贼欲屈之，化凤曰：“奴才吾主堂堂宪司，肯拜贼
耶？”贼先杀之，授世清以防御札，骂不受，与一家十三
人皆遇害。赠光禄卿。